Kirsten Brosbøl (S), 2006-02-08:
Socialdemokraterne er positive over for SF's forslag om at nedsætte et udvalg, der kan se på, hvordan vi kan få indarbejdet kønnenes betydning i samfundet lidt bedre i undervisningen i folkeskolen.
Forslaget falder godt i tråd med de ideer, som vi selv præsenterede i vores ligestillingsudspil fra 2004, og med tankerne i vores folkeskoleudspil fra sidste år om at styrke kønsbevidstheden i naturfagene.
Vores demokratiske værdier bliver jo i høj grad formidlet og indarbejdet gennem folkeskolen, og derfor er det helt afgørende, at både piger og drenge allerede i folkeskolen erfarer, at ligestilling og ligeværd mellem kønnene hænger tæt sammen med vores demokratiske grundlag og principper i velfærdssamfundet.
Ønsker vi at fremme et samfund med lige muligheder for alle, er det derfor både oplagt og nødvendigt, at emnet bliver en naturlig del af folkeskolens arbejde, og det vil også, som forslagsstillerne skriver i bemærkningerne, styrke integrationen af etniske minoriteter.
Danmark har fortsat et af Europas mest kønsopdelte arbejdsmarkeder.
Vi har ikke formået at bryde det meget kønsskæve billede, som kan ses på landets uddannelsesinstitutioner og på arbejdsmarkedet, hvor kvinder i høj grad er at finde på de såkaldt bløde områder, typisk i lavtlønnede job, og er overrepræsenterede i den offentlige sektor.
Derfor skal folkeskolen også i højere grad end i dag spille en større rolle i indsatsen for ligestilling.
Som det også fremgår af bemærkningerne til forslaget, er kønsperspektivet ikke en integreret del af alle folkeskolens fag i dag.
Kun i fagene historie, arbejdskendskab og uddannelses-, erhvervs- og arbejdsmarkedsorientering er der i dag et krav om, at eleverne skal erhverve kendskab til ligestillingsmæssige problemer, men på trods af at det faktisk er en del af målene i erhvervs- og uddannelsesvejledningen, viste en rapport fra Center for Ligestillingsforskning faktisk i 2004, at der også på dette område har været problemer med kønsblindhed i vejledningen.
Det er rigtigt, som både ministeren og Venstres ordfører har været inde på, at ministeren for ligestilling har taget en række initiativer og bl.a. for nylig lanceret en hjemmeside, som skal inspirere forældre, undervisere og elever til, hvordan man kan tænke kønnet ind i uddannelses- og erhvervsvalget.
Vi synes sådan set, det er en fin hjemmeside, men vi synes overhovedet ikke, det er nok, så vi er helt på linje med forslagsstillerne i, at der er behov for at tænke ligestilling ind i alle folkeskolens fag.
Det er en omfattende manøvre, som ikke bare kræver en ændring af læseplanerne, men også at lærerne bliver mere rustede til, hvordan de skal tænke kønsroller ind i undervisningen, ikke mindst i den pædagogiske tilgang til undervisningen.
I folkeskolen har der i de seneste år været fokus på særlige kønsrelaterede problemer, som det også blev nævnt af ministeren.
F.eks. er drengene jo i dag overrepræsenterede i specialundervisningen, og mange taler om en feminisering af uddannelsessystemet.
Med PISA-undersøgelsen og Danmarks Evalueringsinstituts rapporter om køn, karakter og uddannelse fra sidste år blev der sat fokus på kønnets betydning for piger og drenges præstationer i folkeskolen.
For at kunne tackle diskussionen er det nødvendigt, at de lærerstuderende på seminarierne får kendskab til forskellige retninger inden for kønsforskningen og bliver i stand til at gennemskue de myter, der hersker om, hvad køn egentlig er, og hvori kønsforskellene reelt består.
Ellers kan integreringen af køn i undervisningen få den stik modsatte effekt af, hvad vi ønsker.
Vi risikerer, at vi i stedet for at gøre op med stereotype kønsroller kommer til at cementere traditionelle kønsopfattelser og fremme en bestemt kønsopdelt adfærd hos børnene, mens hensigten må være at bryde med stereotyper og fremme mangfoldigheden.
SF's forslag tager indirekte hul på en meget vigtig debat om køn og uddannelse.
Det er en meget vanskelig diskussion, som også rækker noget ud over det, som beslutningsforslaget sigter mod, men det er en meget vigtig debat, som vi fra Socialdemokraternes side mener det kunne være oplagt at lade indgå i kommissoriet for det foreslåede udvalg, idet den pædagogiske tilgang i høj grad også har indflydelse på, hvordan vi får indarbejdet køn i undervisningen.
Det er også en diskussion, der i høj grad er relevant i forbindelse med de forhandlinger om læreruddannelsen, der er i gang lige nu.
Hvis formanden havde set min markering tidligere, var det faktisk det, jeg gerne ville spørge undervisningsministeren om, nemlig om dette spørgsmål er noget, der indgår i de igangværende forhandlinger om læreruddannelsen.
Det er jo faktisk utrolig relevant, at også de lærerstuderende bliver opmærksomme på, hvordan hele kønsforskningstraditionen ser ud, ikke mindst set i lyset af det spørgsmål, der blev stillet fra Enhedslistens ordfører om, hvordan kønsroller egentlig bliver skabt.
Med disse kommentarer støtter vi fra Socialdemokraternes side SF's forslag.